หุ้นเขียวสวนดัชนี
วานนี้ดัชนี SET ปิดลดลงน้อยกว่าคาด ปิดตลาดร่วงลงไป 18.26 จุด มาที่ 1,626.52 จุด เปลี่ยนแปลง -1.11% เท่านั้น
วานนี้ดัชนี SET ปิดลดลงน้อยกว่าคาด ปิดตลาดร่วงลงไป 18.26 จุด มาที่ 1,626.52 จุด เปลี่ยนแปลง -1.11% เท่านั้น
29 ส.ค. 2565

วานนี้ดัชนี SET ปิดลดลงน้อยกว่าคาด
ปิดตลาดร่วงลงไป 18.26 จุด มาที่ 1,626.52 จุด เปลี่ยนแปลง -1.11% เท่านั้น
หรือน้อยกว่านักวิเคราะห์คาดกันไว้ว่า อาจจะลงมาถึง 1.5–2% และมีแนวรับแรกที่บริเวณ 1,620 จุด และแนวรับถัดไปแบบทางจิตวิทยาคือ 1,600 จุด
เมื่อวานนี้ดัชนีช่วงเปิดตลาดลงไปถึง 1,619.58 จุด ก่อนที่จะผันผวนตลอดวัน
นักลงทุนสถาบันหรือกองทุน ขายตามคาด
ส่วนต่างชาติขายเล็กน้อย 107 ล้านบาทเท่านั้น
แสดงให้เห็นว่า โอกาสที่แรงซื้อต่างชาติจะกลับมาในช่วง 1-2 วันนี้ น่าจะมีโอกาสสูง
ส่วนหุ้นที่ยืนสู้กับภาวะตลาดได้อย่างแข็งแกร่ง หากเป็นบิ๊กแคป เริ่มจาก BANPU ที่ช่วงเปิดตลาดเช้าจะลงไปในแดนลบ
แต่พอใกล้ปิดตลาดภาคเช้า กลับขึ้นมายืนแดนบวกได้
กระทั่งภาคบ่าย สามารถยืนบวก สีเขียวได้ตลอด ปิดตลาด +0.20 บาท มาที่ 14.80 บาท
บ้านปู ยังคงรับปัจจัยหนุนเกี่ยวกับแนวโน้มการใช้ถ่านหินน่าจะเพิ่มขึ้นในช่วงฤดูหนาวของฝั่งยุโรป หากทางนั้น ยังคงมีปัญหาการรับก๊าซจากประเทศรัสเซีย
ประเทศต่าง ๆ ในยุโรป ต่างยอมรับว่า พวกเขาอาจจะต้องหันกลับไปพึ่งพาถ่านหิน หากยังมีปัญหาเรื่องก๊าซ
ไม่เพียงหุ้นบ้านปูที่ขยับขึ้น
ทางด้าน LANNA ได้ขยับขึ้นตั้งแต่ช่วงเช้าเช่นกัน
เพียงแต่ว่า วอลุ่มเทรดอาจจะบางกว่าบ้านปู
นักวิเคราะห์ยังคงแนะนำซื้อ LANNA มีแนวต้านสำคัญที่ 25.00 บาท
CPN หุ้นขนาดใหญ่อีกตัวที่กลับมายืนบวกได้ หลังจากช่วงเช้าลงไปสู่ในแดนลบ
สำหรับ CPN ก่อนหน้านี้ เป็นอีกหุ้นที่นักลงทุนต่างประเทศเข้ามาสะสมต่อเนื่อง ทำให้ราคาหุ้นค่อย ๆ วิ่งขึ้นมา จนมาทำนิวไฮในรอบเกือบสามปี
ส่วน “พี่เทพ” PTTEP ได้แรงหนุนจากราคาน้ำมันในตลาดโลกเพิ่มขึ้น
เมื่อวานนี้บวก 4.50 บาท ปิดที่ 172.00 บาท เปลี่ยนแปลง +2.69%
ไป ๆ มา ๆ หุ้นพี่เทพจะใกล้ระดับ 180.00 บาท
แต่จะขึ้นไปถึงระดับ 200 บาท หรือเปล่านั้น อาจจะยาก เว้นแต่ ราคาน้ำมันดิบ จะกลับมาทะยานอีกครั้ง
แต่การปรับขึ้นของหุ้น PTTEP เมื่อวานนี้ ช่วยประคองดัชนีได้อย่างดี หรือมีแรงดันดัชนี 1.48 จุด
หุ้นกลุ่มประกัน BLA วิ่งขึ้นมาสวนดัชนีเช่นกัน
สำหรับหุ้นประกันชีวิตตัวนี้เงียบไปพักใหญ่ หลังการเข้ามาของ “ไทยประกันชีวิต” หรือ TLI
ส่วนวานนี้กลับมาคึกคักอีกครั้ง รับผลบวกเรื่องบอนด์ยีลด์ ดอกเบี้ยเข้าสู่ช่วงขาขึ้น ทำให้ราคาบวก 0.75 บาท ปิด 36.25 บาท เปลี่ยนแปลง 2.11% และเมื่อวานนี้มีส่วนต่อการดันดัชนี 0.1 จุด
ขณะที่ TLI แม้จะได้รับประโยชน์จากบอนด์ยีลด์ เช่นกัน
ทว่าหุ้นมีขนาดใหญ่กว่า BLA อย่างมาก หรือมีมาร์เก็ตแคปกว่า 1.8 แสนล้านบาท (BLA มาร์เก็ตแคป 6 หมื่นล้านบาท) ทำให้ราคาวิ่งขึ้นได้ช้า
แต่เมื่อวานนี้ จะพบว่า มีแรงซื้อเข้ามาตลอดตั้งแต่ราคา 15.60-15.80 บาท
และมาปิดตลาด 15.90 บาท เพิ่มขึ้น 0.10 บาท
แรงซื้อที่เข้ามาอย่างมาก เมื่อวานนี้ ทำให้แนวโน้มวันนี้มีโอกาสไปต่อ แนวต้านยังอยู่ที่ 16.00–16.10 บาท